Jungtinių Tautų Ekonominė ir Socialinė Taryba

Jungtinių Tautų Ekonominė ir Socialinė Taryba () – vienas iš šešių pagrindinių Jungtinių Tautų organų, įsteigtas kartu su JTO 1945 m. Ji koordinuoja ekonominę ir socialinę veiklą, kurią vykdo 14 Jungtinių Tautų specializuotųjų agentūrų, 10 funkcinių komisijų ir penkios regioninės komisijos. ECOSOC veikia kaip pagrindinis forumas tarptautinių ekonominių ir socialinių klausimų aptarimui bei sprendimų priėmimui.

Tarybai priklauso 54 valstybių atstovai, kurie kasmet renkasi į keturias savaites trunkančią sesiją, vykstančią arba Niujorke, arba Ženevoje.

Tikslai 
Pagrindiniai siekiai, kuriuos įvardina ECOSOC:
 skatinti geresnę gyvenimo kokybę, ekonominę ir socialinę raidą;
 ieškoti sprendimų tarptautinėms ekonominėms, socialinėms ir sveikatos problemoms;
 vystyti tarptautinį kultūrinį ir švietimo bendradarbiavimą;
 skatinti pagarbą visuotinėms žmogaus teisėms ir pagrindinėms laisvėms.

Struktūra ir veikla 
Pagrindiniai sprendimai dėl ECOSOC veiklos priimami per kasmetines keturių savaičių sesijas. Jos susideda iš penkių etapų: Aukščiausio lygio, Koordinavimo, Veiklos vykdymo, Humanitarinių klausimų ir Bendrojo. Aukščiausio lygio etape dalyvauja valstybių ir tarptautinių organizacijų vadovai, aukšto rango pareigūnai, pilietinės visuomenės ir privataus sektoriaus atstovai. Susitikimo pabaigoje priimama Ministrų deklaracija, nurodanti veiklos kryptis.

ECOSOC turi savo biurą, renkamą kiekvienos sesijos pradžioje ir atsakingą už jos vedimą.

Tarybos koordinuojamos funkcinės komisijos:

 Statistikos komisija
 Gyventojų ir raidos komisija
 Socialinės raidos komisija
 Moterų padėties komisija
 Narkotinių medžiagų komisija
 Nusikaltimų prevencijos ir kriminalinio teisingumo komisija
 Mokslo ir technologijų vystymo komisija
 Darnios raidos komisija
 Jungtinių Tautų Miškų forumas

Tarybos koordinuojamos regioninės komisijos:

 Afrikos ekonominė komisija
 Azijos ir Ramiojo vandenyno ekonominė ir socialinė komisija
 Europos ekonominė komisija
 Lotynų Amerikos ir Karibų ekonominė komisija
 Vakarų Azijos ekonominė ir socialinė komisija

Tarybos koordinuojamos specialiosios agentūros:

 Tarptautinė darbo organizacija
 Jungtinių Tautų maisto ir žemės ūkio organizacija
 Jungtinių Tautų švietimo, mokslo ir kultūros organizacija 
 Pasaulio sveikatos organizacija
 Pasaulio banko grupė
 Tarptautinis valiutos fondas
 Tarptautinė civilinės aviacijos organizacija
 Tarptautinė jūrų organizacija
 Tarptautinė telekomunikacijų sąjunga
 Pasaulinė pašto sąjunga
 Pasaulinė meteorologijos organizacija
 Pasaulinė intelektualinės nuosavybės organizacija
 Tarptautinis žemės ūkio plėtros fondas
 Jungtinių Tautų Vaikų fondas
 Jungtinių Tautų vyriausiasis pabėgėlių komisaras
 Jungtinių Tautų pramonės vystymo organizacija
 Jungtinių Tautų vystymo programa
 Jungtinių Tautų projektų valdymo agentūra
 Tarptautinė narkotikų kontrolės valdyba

ECOSOC taip pat prisideda prie tarptautinių ekonomikos ir socialiniams klausimams skirtų konferencijų rengimo.

Narystė 
Tarybai priklauso 54 valstybės, išrenkamos Generalinės Asamblėjos trejų metų laikotarpiui. Vietos taryboje padalintos pagal geografinį suskirstymą: 14 skiriama Afrikos valstybėms, 11 – Azijai, 6 – Rytų Europai, 10 – Lotynų Amerikai ir Karibams, 13 – Vakarų Europai, Šiaurės Amerikai ir Okeanijai.

Lietuva ECOSOC tarybos nare buvo 2005–2007 metais, o 2007 m. Lietuvos nuolatinės misijos prie Jungtinių Tautų vadovas Dalius Čekuolis ėjo tarybos pirmininko pareigas.

Šaltiniai

Nuorodos 
 Oficialus puslapis

Jungtinės Tautos